b'\n_START_ARTICLE_\nJure Franko\n_START_SECTION_\nSmu\xc4\x8danje\n_START_PARAGRAPH_\nJure je svoje najbolj\xc5\xa1e predstave v veleslalomu in superveleslalomu pokazal v olimpijski sezoni 1983/84. Dne 14. februarja 1984 na zimskih olimpijskih igrah v takrat doma\xc4\x8dem Sarajevu je nastopil v veleslalomu. Po prvem teku je bil na \xc4\x8detrtem mestu, v drugem teku pa je dosegel najbolj\xc5\xa1i \xc4\x8das in le \xc5\xa0vicar Max Julen je imel dovolj prednosti, da ga je prehitel. Ta srebrna medalja je bila prva slovenska in jugoslovanska na zimskih olimpijskih igrah. Jure je seveda postal priljubljen tako v Sarajevu (kjer se je raz\xc5\xa1iril rek Volimo Jureka vi\xc5\xa1e nego bureka - Jureta imamo raje kot burek) kot drugod po nekdanji Jugoslaviji._NEWLINE_Kot tekmovalec se je upokojil po koncu sezone 1984/85. Poleg omenjenega olimpijskega srebra se je v svetovnem pokalu trikrat uvrstil na tretje mesto, \xc5\xa1e 23-krat med najbolj\xc5\xa1ih 10 in \xc5\xa1e dodatnih 11-krat med prvo petnajsterico, ki je takrat prejela to\xc4\x8dke svetovnega pokala.'